འདིར་སྔོན་གྱི་བརྡའི་བསྟན་བཅོས་དང་དག་ཡིག་གྲགས་ཆེ་བ་སོགས་སུ་ཧ་ཅང་གྲགས་ཆེ་བའི་སྔ་མཁོ་ཞེས་པའི་བརྡ་རྙིང་བ་འདིའི་གོ་དོན་གྱི་ཐད་ནས་ཅུང་ཟད་གླེང་བར་བསམ་སྟེ།དེ་ཡང་ཡིག་འབྲུ་གཅིག་གཉིས་ཙམ་ཞིག་ལ་དཔྱད་པ་དང་རྕོད་པར་བྱ་བ་དེ་ཙམ་མེད་སྙམ་དུ་བསམ་མི་རིགས་ཏེ།སྔོན་གྱི་མཁས་པ་དག་གིས་བྱས་པའི་བརྡའི་བསྟན་བཅོས་སོགས་ཀྱང་དེ་ལྟ་བའི་ཡི་གེ་མང་པོ་ལ་དཔྱད་པ་བྱས་ཏེ་གྲུབ་པ་ཤ་སྟག་ཡིན་ལ།ཕྱིས་ཀྱི་མི་དག་གིས་རྩོམ་ཡིག་འབྲི་བ་དང་ཡི་གེའི་ལས་སོགས་བྱེད་དུས་ཁོང་པ་དག་གི་ལུགས་གཞིར་འཛིན་པས་ཧ་ཅང་དོ་གལ་བྱེད་པའི་གནས་སུ་མཆིས།དེ་ཡང་སྐབས་འགར་ཁོང་ཅག་གིས་ཀྱང་ཐུགས་མཉམ་མ་བཞག་པ་སོགས་རྒྱུ་རྐྱེན་ཅི་རིགས་ཀྱི་དབང་གིས།བརྡ་གཅིག་ལ་འགྲེལ་བ་བྱེད་སྟངས་ཐད་དག་དང་མི་དག་གི་གནས་ཚུལ་ཅི་རིགས་བྱུང་བཞིན་ཡོད་པ་ནི་སུས་ཀྱང་བསྙོན་དུ་མེད་དོ།དེ་ཡང་གང་དག་པ་དང་མི་དག་པའི་སྤུ་རིས་འབྱེད་པ་ནི་ཧ་ཅང་དཀའ་བའི་གནས་སུ་འདུག་ཅིང་།ལུང་རིགས་ཡང་དག་པའི་རྒྱབ་རྟེན་ནི་ཡེ་མེད་པར་ཁོ་བོས་འདི་སྙམ་དུ་སེམས་སོ་ཞེས་ཕོ་ཚོད་ཙམ་གྱིས་གཏམ་སྨྲ་བ་ནི་ཤེས་ལྡན་རྣམས་ཁྲེལ་བའི་རྒྱུར་ཅིས་ཀྱང་འགྲོ་བས་ཧ་ཅང་བག་ཡོད་པར་བྱ་བའི་གནས་སུ་ལགས་ན་ཡང་།ཁོ་བོས་དུས་རྒྱུན་དཔེ་ཆ་ཀློག་པའི་སྐབས་སྔ་མཁོ་ཞེས་པའི་བརྡ་དེ་ལ་ལན་གྲངས་དུ་མར་འཕྲད་ཅིང་།འཕྲད་ནས་ཀྱང་དག་ཡིག་ཁུངས་ཐུབ་མང་པོ་དཔྱད་བསྡུར་སོགས་ཅུང་ཟད་བགྱིས་མྱོང་གཤིས།འདིར་སྔ་མཁོ་ཞེས་པའི་ཐ་སྙད་དེའི་ཐད་ནས་ཅུང་ཟད་གླེང་བར་འདོད་དོ།